Σε αντίθεση με το πρόγραμμα Φωτοβολταϊκά στη Στέγη, με την αυτοπαραγωγή δεν πουλάμε την ενέργεια που παράγουμε σε μία συμφωνημένη τιμή στο δίκτυο, αλλά τη χρησιμοποιούμε για δική μας κατανάλωση συμψηφίζοντας τις παραγόμενες κιλοβατώρες με αυτές που καταναλώνουμε από το Δίκτυο πληρώνοντας μόνο αυτές τις κιλοβατώρες που πιθανόν έχουμε καταναλώσει επιπλέον από αυτές που έχουμε παράξει.
Πχ. Αν στο εκκαθαριστικό λογαριασμό του 2ου τετραμήνου της ΔΕΗ έχουμε καταναλώσει 2.000 Kwh και στο αντίστοιχο διάστημα έχουμε παράξει 3.000 Kwh δεν θα πληρώσουμε καθόλου ενέργεια και ρυθμιζόμενες χρεώσεις (ΕΤΜΕΑΡ, ΑΠΕ κτλ) στην ΔΕΗ και θα πιστωθούν και οι επιπλέον 1.000 Kwh στον επόμενο λογαριασμό.
Σήμερα το κόστος των φωτοβολταϊκών έχει μειωθεί τόσο που πλέον συμφέρει περισσότερο η αγορά και λειτουργία ενός φωτοβολταϊκού συστήματος για 25-30 χρόνια από την αγορά του ηλεκτρικού ρεύματος από το δίκτυο για το ίδιο διάστημα. Ανάλογα με την κατανάλωση, η απόσβεση πραγματοποιείται από 2 έως 7 χρόνια (ανάλογα με το αν αφορά Οικιακή ή Επαγγελματική σύνδεση).
Σημαντική επίσης διαφορά είναι ότι έως σήμερα ο «συμψηφισμός» με τη ΔΕΗ γινόταν σε χρηματική αξία με βάση την Κιλοβατώρα, με τιμή που καθοριζόταν στη σύμβαση, οπότε οποιαδήποτε αύξηση στην τιμή της ΔΕΗ ουσιαστικά μείωνε το έσοδο του ιδιοκτήτη του φ/β.
Με το Net Metering ο συμψηφισμός γίνεται σε ποσότητα ενέργειας (τι παράγω – τι καταναλώνω). Αυτό σημαίνει ότι για τον αυτοπαραγωγό μελλοντικά δεν θα υπάρχει καμία αρνητική επίδραση από κάποια αλλαγή στην τιμή της κιλοβατώρας. Αντιθέτως, μια ενδεχόμενη αύξηση (εκτιμάται ότι θα είναι της τάξης του 2% κάθε χρόνο) θα έχει «θετικό» αντίκτυπο, αφού θα μικρύνει την περίοδο απόσβεσης της αρχικής του επένδυσης. (Αν ο αυτοπαραγωγός αγόραζε την ενέργεια που καταναλώνει, θα την αγόραζε 2% ακριβότερα κάθε χρόνο).
Η νέα υπουργική απόφαση για την αυτοπαραγωγή επιτρέπει τη χρήση πολλών συστημάτων ανά κτίριο (ώστε να μπορούν να εξυπηρετηθούν πολλοί καταναλωτές στο ίδιο κτίριο), ενώ επιτρέπεται και η τοποθέτηση σε πέργκολες ή και σε γειτονικά γήπεδα. Επίσης επιτρέπεται και η εγκατάσταση συστήματος από όσους έχουν νόμιμη χρήση του χώρου (π.χ. ενοικιαστές).